Секторду өнүктүрүү программасы: Инклюзивдүү өсүү үчүн көндүмдөр -

КТБО системасын өнүктүрүү жана башкаруу боюнча

консультациялар, CS1-QCBS-01-2018

КЫРГЫЗ РЕСПУБЛИКАСЫНЫН КЕСИПТИК БИЛИМ БЕРҮҮ СИСТЕМАСЫНДА ЖУМУШ ОРДУНДА ОКУТУУ

КОНЦЕПЦИЯСЫ

(жаңыланган версия, 27.03.2023)

**Мазмуну**

[**1. Киришүү** 3](#_Toc138710334)

[**2. Түшүнүктөр жана аныктамалар** 4](#_Toc138710335)

[**3. ЖООнун принциптери жана артыкчылыктары** 6](#_Toc138710336)

[**4. Кесиптик билим берүү системасындагы ЖООнун орду** 7](#_Toc138710337)

[**5. Билим берүү уюмунда ЖООну ишке ашыруу** 8](#_Toc138710338)

[**6. ЖОО программасы** 11](#_Toc138710339)

[**7. Насаатчылык ЖООну өнүктүрүүнүн зарыл шарты катары** 12](#_Toc138710340)

[**8. Жумуш ордунда окутууну өнүктүрүүнүн негизги перспективалары** 14](#_Toc138710341)

[***1-тиркеме. Жумуш ордунда окутуу концепциясын ишке ашыруунун жол картасы*** 16](#_Toc138710342)

[***2-тиркеме. Пилоттук колледждерде ишке ашырылып жаткан ЖООнун формалары*** 17](#_Toc138710343)

# **1. Киришүү**

Экономиканын интенсивдүү өнүгүшү, анын түзүмүнүн глобалдык жана өлкөлүк деңгээлде өзгөрүшү квалификациялуу кадрларга жогорку суроо-талапты шарттайт. Азыркы учурда Кыргыз Республикасынын эмгек рыногу толук өлчөмдө канааттандырбай жаткан суроо-талап. Актуалдуу көйгөйлөрдүн бири болуп адистердин квалификациясынын иш берүүчүлөрдүн кесиптик талаптарына ылайык келбегени саналат.

Мындай кырдаалда кесиптик билим берүү системасынын бүтүрүүчүлөрү жетиштүү кесиптик квалификацияга жана практикалык иш тажрыйбага ээ болбогондуктан жумушка орношууда кыйынчылыктарга туш болууда. Бүтүрүүчүлөрдүн көпчүлүгүнө жумуш ордунда кайра окууга жана керектүү көндүмдөргө ээ болууга туура келүүдө.

Бүгүнкү күндө жумуш ордунда окутуу (ЖОО) дүйнөдөгү кесиптик-техникалык кадрларды даярдоонун эң натыйжалуу системасынын бири болуп саналат, ал мамлекеттин, бизнестин, билим берүү уюмунун жана болочок адистин кызыкчылыктарын бириктирет жана окуучуларга түзүмдөштүрүлгөн окуу жана иш тажрыйбасын берүүгө иш берүүчүлөр менен билим берүү уюмдарын биргелешип тартуучу иш-чаралардын топтомун камтыйт. Бул тажрыйба окуучуларга жумуш ордунда колдонуу үчүн зарыл болгон трансверсалдык жана катуу көндүмдөрдү өнүктүрүүгө жардам берүүгө багытталган. ЖОО мамилелерин киргизүү окутууну актуалдуу кылат жана окуучуларга окуу учурунда алган билимдерин жана көндүмдөрүн реалдуу жумуш кырдаалдарында колдонууга мүмкүнчүлүк берет.

2018-2040-жылдары Кыргыз Республикасын өнүктүрүүнүн улуттук стратегиясында *“ар бир жаранга иш жүзүндө колдонулуучу билимдерди жана компетенцияларды калыптандыруучу, дүйнөдөгү өзгөрүүлөргө ыңгайлашууга, атаандаштыкка жөндөмдүү жана суроо-талапка ээ болууга мүмкүндүк берүүчү сапаттуу билим берүү жеткиликтүү болот”[[1]](#footnote-1)*, деп каралган, бул жумуш ордунда окутуунун максаттарына түздөн-түз ылайык келет.

Ошондой эле, жумуш ордунда окутуу Туруктуу өнүгүүнүн глобалдык максатына[[2]](#footnote-2) (ТӨМ) № 4 “Баарына бирдей жана адилеттүү сапаттуу билим берүү жана бардыгы үчүн өмүр бою билим алуу мүмкүнчүлүгүн колдоо”, атап айтканда 4.4-милдетке: “2030-жылга карата жумушка орношуу, татыктуу ишке ээ болуу жана ишкердик иш менен алектенүү үчүн суроо-талапка ээ көндүмдөргө, анын ичинде кесиптик-техникалык көндүмдөргө ээ болгон жаш жана эрезеге жеткен адамдардын санын олуттуу көбөйтүү” жана 4.5-милдетке “2030-жылга карата билим берүү чөйрөсүндөгү гендердик теңсиздикти жоюу жана калктын аялуу топтору, анын ичинде майыптар, жергиликтүү элдердин өкүлдөрү жана аялуу абалдагы балдар үчүн бардык деңгээлдерде билим алууга жана кесиптик-техникалык даярдоого бирдей жеткиликтүүлүктү камсыз кылуу) жана 8-ТӨМгө түздөн-түз жооп берет “Алдыга умтулган, ар тараптуу жана туруктуу экономикалык өсүүгө, бардыгы үчүн толук жана өндүрүмдүү жана татыктуу иш менен камсыз кылууга көмөктөшүү”.

Бул Концепция Кыргыз Республикасында ЖООну өнүктүрүүнүн негизги багыттарын аныктоо үчүн, билим берүүнүн сапатын жана окуучулардын бардык категорияларына, анын ичинде билим берүүдөгү өзгөчө муктаждыктары бар окуучуларга билим берүүнүн жеткиликтүүлүгүн жогорулатуу зарылчылыгынан улам, өлкөнү өнүктүрүүнүн негизги милдеттерине жана билим берүү жаатындагы мыйзам актыларына ылайык, жумуш ордунда окутуу маселелери боюнча эл аралык жана ата мекендик практиканы эске алуу менен иштелип чыккан. Жумуш ордунда окутуу концепциясы кесиптик билим берүү системасында жумуш ордунда окутуу жаатындагы улуттук саясаттын максаттарын, милдеттерин жана ишке ашыруу этаптарын аныктайт, ЖОО жана насаатчылык программаларын түзүү маселелерин чагылдырат.

# **2. Түшүнүктөр жана аныктамалар**

**Жумуш ордунда окутуу (ЖОО)** – бул милдеттүү түрдө практикалык окутуу жана кесиптик билимдерди жана көндүмдөрдү бекемдөө, ошондой эле билим берүү уюмунун өндүрүштүк бөлүмдөрүндө/комплекстеринде жана/же ишканалардын/уюмдардын базасында иш тажрыйбасын алуу менен билим берүү уюмдарында окугандар үчүн жалпы жана кесиптик билимдерди жана көндүмдөрдү алууга багытталган кадрларды даярдоо системасы.

Бул концепцияда ЖООнун аныктамасынан тышкары төмөнкү түшүнүктөр жана аныктамалар колдонулат.

1. **Билимдер** – иш же окуу чөйрөсүнө байланыштуу болгон фактылардын, принциптердин, теориялардын жана практикалардын жыйындысы. Билимдер теориялык жана/же фактологиялык катары баяндалат жана окутуу аркылуу маалыматты өздөштүрүүнүн натыйжасы болуп саналат.
2. **Дуалдык окутуу** – теориялык материалды жана билим берүү уюмунда негизги көндүмдөрдү өздөштүрүүнүн жана өндүрүштө практикалык көндүмдөрдү бекемдөөнүн жана кесиптик тажрыйба алуунун үзгүлтүксүз циклин камсыз кылуучу кесиптик окутуунун түрү[[3]](#footnote-3).
3. **Жөндөмдөр** – бул субъект тарабынан өздөштүрүлгөн иш-аракетти аткаруу ыкмасы, ал алынган билимдердин жыйындысы менен камсыздалат. Жөндөм билимдерди иш жүзүндө аңдап-түшүнүү менен колдонуу жөндөмдүүлүгү менен билдирилет.
4. **Жумуш орду** – аталган Концепцияда окуучуга практикалык тажрыйбага ээ болуу мүмкүнчүлүгү берилген орун. Жумуш орду иш берүүчүнүн базасында, билим берүү уюмунун өндүрүшүнүн базасында берилиши мүмкүн.
5. **Квалификациялардын улуттук алкагы** – улуттук квалификациялык системаларды интеграциялоого жана координациялоого, квалификациялардын салыштырмалуулугун камсыздоого багытталган жана квалификациялардын ылайык келүүсүн тастыктоо жана ыйгаруу системасы үчүн негиз болуп саналган критерийлердин топтомуна ылайык квалификациялардын деңгээлдеринин түзүмдөштүрүлгөн баяндамасы.
6. **Кесиптик стандарт** – кесиптик ишмердиктин конкреттүү түрүнүн алкагында, анын мазмунуна жана сапатына карата талаптарды аныктоочу жана ишмердигинин түрүнө карабастан, кайсы болбосун уюмдун штатында өз ордун укуктуу ээлөө үчүн ылайык келүүсү керек болгон кызматкердин квалификациясынын сапаттуу деңгээлин баяндоочу негиз салуучу документ.
7. **Компетенция -** индивиддин ар кандай билимди, көндүмдөрдү, инсандык жана социалдык жөндөмдөрдү жана/же методикалык жөндөмдөрдү ар кандай кесиптик жана окуу кырдаалдарында кесиптик жана/же жеке өнүгүү максатында колдонуу жөндөмдүүлүгү.
8. **Көндүмдөр** – милдеттерди жана көйгөйлөрдү чечүү үчүн билимдерди жана ноу-хауну колдонуу жөндөмдүүлүгү (логикалык, интуитивдик жана чыгармачылык ой жүгүртүүнү колдонууга байланыштуу таанып-билүү көндүмдөрү, кол менен жасалуучу операцияларды жана ыкмаларды, материалдарды, куралдарды жана приборлорду колдонуу менен байланышкан практикалык көндүмдөр).
9. **Насаатчы** – жогорку кесиптик жана адеп-ахлактык сапаттарга, практикалык билимге жана тажрыйбага ээ, кынтыксыз кадыр-баркка ээ болгон жана окуучулардын ЖООдон өтүүсүнүн толук мөөнөтүнө ишкананын жетекчисинин буйругу менен насаатчы катары билим берүү уюмунун окуучулардын ар бир тобуна (окуучуга) бекитилген дээрлик квалификациялуу адистердин (жумушчулардын) ичинен ишкананын кызматкери.
10. **Окуучулук** – өндүрүштүк ишмердүүлүктүн жүрүшүндө устаттын жетекчилиги астында кесипке окутуу формасы. Бул концепцияда жумуш ордунда формалдуу эмес окутуунун бир түрү катары каралат. Расмий аныктамасы жок, Кыргыз Республикасынын Эмгек кодексинде айтылган, 198-берене.
11. **Окутуунун натыйжалары** – окуучу окутуунун аягында биле, түшүнө жана кыла ала тургандыгын тастыктайт. Окутуунун натыйжалары айрым курстарды, билим берүү программасынын/модулунун бир бөлүгүн же жалпысынан билим берүү программасын ийгиликтүү аяктагандан кийин ээ болгон жана демонстрация кылынган жеке жетишкендиктерин, билимдерин жана практикалык жөндөмдөрүн көрсөтөт.
12. **Окутуунун натыйжаларын баалоо** – формалдуу, формалдуу эмес жана спонтандык окутуунун алкагында өздөштүрүлгөн окутуунун натыйжаларын белгиленген критерийлердин негизинде баалоо процесси. Эреже катары, баалоодон кийин валидация жана сертификациялоо болот (кесиптик билим берүү жана окутуунун европалык кредиттик системасы боюнча).
13. **Практика/Өндүрүштүк практика** – теориялык окутуу процессинде студенттердин алган билимдерин бекемдөө жана тереңдетүү, өздөштүрүлүп жаткан адистик/кесип боюнча зарыл болгон жөндөмдөргө, көндүмдөргө жана практикалык иш тажрыйбасына ээ болуу максатын көздөгөн кесиптик билим берүүнүн негизги кесиптик билим берүү программасынын курамдык бөлүгү[[4]](#footnote-4).
14. **Стажировка** – реалдуу уюмдарда тажрыйбага ээ болууга же адистик боюнча квалификацияны жогорулатууга мүмкүндүк берген кесиптик окутуу. Эреже катары, акыркы окуу жылында жана жумушка орношуудан мурун орун алат. Бул концепцияда жумуш ордунда формалдуу эмес окутуунун бир түрү катары каралат. Расмий аныктамасы жок, Кыргыз Республикасынын Эмгек кодексинде айтылган, 55 жана 402-беренелер.
15. **Формалдуу эмес (спонтандык) окутуу** – окутуунун максаттар жана узактык маанисинде жана окутуу учурунда жардам берүү, б.а. күнүмдүк эмгектенүү учуруларында болуучу, окутуучу компонентти камтуучу, бирок билими жөнүндө документти берүү менен аяктабаган пландаштырылган ишмердиктин жүрүшүндө ишке ашырылуучу окутуу.

# **3. ЖООнун принциптери жана артыкчылыктары**

Жумуш ордунда окутуу окуучулар, иш берүүчүлөр, билим берүү уюмдары жана коом үчүн бир катар **артыкчылыктарга** ээ:

**Окуучулар үчүн:** чеберчиликти жана терең кесиптик билимдерди өнүктүрүү; инсандык-социалдык, “жумшак” же трансверсалдык көндүмдөрдү, анын ичинде жамаатта иштөө жөндөмүн, коммуникативдик көндүмдөрдү, креативдүү, сынчыл ой жүгүртүүнү, өзүн-өзү уюштурууну, тартипти, жоопкерчиликти өзүнө алуу көндүмдөрүн өнүктүрүү; эмгек рыногуна чыгууну жеңилдеткен биринчи иш тажрыйбасына ээ болуу, белгилүү бир адистик/кесип боюнча карьера куруу процесстерин түшүнүү; бүтүргөндөн кийин эмгек рыногунда социалдык мобилдүүлүктү жана кесиптик атаандаштыкка жөндөмдүүлүктү жогорулатуу.

**Иш берүүчүлөр үчүн:** квалификациялуу жумушчу күчкө карата сунуштарды жогорулатуу; индивидуалдуу окутуу аркылуу көндүмдөрдөгү кенемтелерди жокко чыгаруу; иш берүүчүлөрдүн күтүүлөрүнүн бүтүрүүчүлөрдүн квалификациясынын деңгээлине дал келүүсүнө жетишүү; персоналды тандоонун натыйжалуулугун жогорулатуу жана кадрларды кетип калуусун төмөндөтүү; эмгектин өндүрүмдүүлүгүн жогорулатуу; кызматкерлерди өнүктүрүүгө оң таасир этүү.

**Билим берүү уюмдары үчүн:** кесиптик билим берүү программаларынын жагымдуулугун жана сапатын жогорулатуу; окутуунун натыйжаларынын эмгек рыногунун талаптарына ылайык келүүсү; кесиптик билим берүүнүн актуалдуулугун жана ийкемдүүлүгүн жогорулатуу; билим берүү процессинин практикалык бөлүгүн чыңдоо; окутуучулук курамды кесиптик өнүктүрүү; билим берүү уюмдарынын иш берүүчүлөр менен социалдык өнөктөштүгүн күчөтүү.

**Коом үчүн:** кесиптик билим берүү системасынын бүтүрүүчүлөрүнүн кесиптик көндүмдөрүнүн эмгек рыногунун талаптарына ылайык келүүсүн камсыздоо; эмгек рыногу менен билим берүү рыногунун дисбалансын азайтуу; жаштардын иш менен камсыз болуусун жогорулатуу.

ЖООго аны уюштуруунун графиги таасир этет. ЖОО теориялык окутуу учурунда да, андан кийин да өткөрүлүшү мүмкүн жана билим берүү уюму адистерди даярдоону ишке ашырып жаткан тармактын өзгөчөлүктөрүнөн көз каранды болууга тийиш.

ЖООну уюштурууда билим берүү уюмдары төмөнкү **принциптерди** жетекчиликке алышы керек:

Системалуулук принциби. Окуучулар ЖООго системалуу (туруктуу) негизде тартылышат.

Инклюзия принциби. Окуучулар ЖООго алардын курактык, психологиялык, акыл-эс жана индивидуалдуу өзгөчөлүктөрүн эске алуу менен тартылат.

**Интегративдүүлүк принциби**. Модулдук билим берүү программаларынын негизинде түзүлүүчү талап кылынган компетенцияларды калыптандырууга багытталган дисциплиналар аралык байланыштардын болушу жана өнүгүшү.

Жаңылап туруу принциби. Билим берүү уюмдары ЖООнун илимдин, техниканын жана технологиянын, заманбап жетишкендиктерине, эмгек рыногунун өзгөрүп туруучу шарттарына ылайык келүүсүн камсыздоого тийиш.

Ыңгайлашуу принциби. Окуу процессинин графиги, билим берүү программасы адистик/кесип боюнча окутуунун натыйжаларына жетишүү үчүн аймактын географиялык, климаттык, экономикалык өзгөчөлүктөрүнө жараша адистиктерге/кесиптерге ылайыкташа алат.

Насаатчылык принциби. Окуучулар жумуш ордунда жогорку квалификациялуу педагогикалык кызматкерлердин, өндүрүштүк окутуу мастерлеринин жана ишканада насаатчылардын жетекчилиги алдында окушат.

**Биригүү жана колдо болгон ресурстарды сарамжалдуу пайдалануу принциби.** ЖООну пландаштырууда жана уюштурууда ишканалардын өндүрүштүк/практикалык аянтчаларын, билим берүү уюмдарынын окуу-өндүрүштүк комплекстерин, ошондой эле алардын адамдык капиталын бириктирүү жана сарамжалдуу пайдалануу зарыл.

# **4. Кесиптик билим берүү системасындагы ЖООнун орду**

Жумуш ордунда окутуу кесиптик билим берүү чөйрөсүндө адистерди сапаттуу даярдоонун маанилүү түзүүчүсү болуп саналат жана иш берүүчүлөр менен билим берүү уюмдарын биргелешип студенттерге түзүмдөштүрүлгөн окуу жана иш тажрыйбасын берүүгө тартуучу иш-чаралардын топтомун камтыйт.

Жумуш ордунда окутуу билим берүү уюмунда окуу процессинин бүткүл мезгилинде окуучуну коштоп жүрөт. Эң алгачкы этапта, атайын дисциплиналар жок болсо же жетишсиз өздөштүрүлсө, **ЖООго даярдануу процесси** жүрөт, ал өзүнүн адистиги менен таанышууну, адистиктин өзгөчөлүгүн түшүнүүнү, өзү тандаган адистик/кесип боюнча кесипкөй кандай экенин көрсөтүүнү камтыйт. Бул төмөнкү формаларда ишке ашырылат: иш берүүчүлөрдүн конок лекциялары, кесиптер жарманкеси, фестивалдар, параддар жана башка иш-чаралар, анда окуучулар өз кесиби, карьера куруу жөнүндө көбүрөөк билишет.

Билим берүү процессинин кийинки этаптарында **жумуш ордунда түздөн-түз окутуу** ишке ашырыла баштайт, ал төмөнкүлөрдү камтыйт:

* **кесипти/адистикти жана тиешелүү жумуш ордун өздөштүрүү** - тармак, адистик жана жумуш орду жөнүндө киришүү маалыматтарын чогултуу максатында кыска мөөнөткө жумуш орду менен өз ара аракеттенүү, ал төмөнкү формаларда ишке ашырылат: жумуш ордуна экскурсиялар, мастер-класстар, волонтердук, окуу-таанышуу практикасы ж.б.
* **адистикке/кесипке тартуу жана жумуш орду менен өз ара аракеттенүү** - адистикти, жумуш ордун тереңирээк түшүнүү жана кесиптик көндүмдөрдү өнүктүрүү, ал төмөнкү формаларда ишке ашырылат: жумуш ордунда көчмө практикалык сабактар, окуу-өндүрүштүк комплекстерде, жабдылган лабораторияларда, окуу полигондорунда, устаканаларда окутуу, кесиптик конкурстарга, көргөзмөлөргө катышуу (калыстар тобу-иш берүүчүлөр), адистик боюнча окуу долбоорлору ж.б.
* **иш тажрыйбасына ээ болуу** - жумуш орду менен узак убакыт үзгүлтүксүз өз ара аракеттенүү, ал төмөнкү формаларда ишке ашырылат: өндүрүштүк практика жана анын түрлөрү (технологиялык ж.б.), анын ичинде дуалдык окутуу, диплом алдындагы/квалификацияга чейинки практика, стажировка, окуучулук ж.б.

Стажировка жана окуучулук түздөн-түз билим берүү уюму тарабынан башкарылбаган формалдуу эмес окутуу формалары менен болжолдонот. Окутуучулук келишимин түзүү маселелери Кыргыз Республикасынын Эмгек кодекси менен жөнгө салынат.

ЖООнун формаларынын бири болуп **дуалдык окутуу** саналат, ал билим берүү уюмунда теориялык окутууну, ал эми иш берүүчүнүн уюмунда практикалык окутууну билдирет. Бул учурда билим берүү программасынын алкагында жумуш ордунда практиканы уюштуруу формасы менен дал келет.

Билим берүү уюму мамлекеттик (кесиптик) стандарттарга, билим берүү программасына ылайык конкреттүү адистик/кесип боюнча окутуунун натыйжаларына жетишүү үчүн ЖООну өткөрүүнүн кайсы формалары дээрлик релеванттуу экендигин аныктайт. ЖООнун колдонулуучу формалары адистик/кесип боюнча билим берүү программаларында, атайын дисциплиналар боюнча окуу-методикалык материалдарда, практика программаларында, ЖООнун программаларында сүрөттөлүшү мүмкүн.

Билим берүү процессиндеги ЖООнун үлүшү (пайыздык катыш) Квалификациялардын улуттук алкагына, мамлекеттик стандарттардын талаптарына ылайык БКБ, ОКБ же ЖКБ деңгээлине, ошондой эле адистиктин/кесиптин өзгөчөлүгүнө жана билим берүү уюмунун мүмкүнчүлүктөрүнө жараша болот. Квалификациялардын улуттук алкагы жана мамлекеттик стандарттар ОКБга (5-деңгээл) жана ЖКБга (6-деңгээл) караганда БКБ деңгээли үчүн (4-деңгээл) көбүрөөк практикалык окутуунун көлөмүн белгилейт.

# **5. Билим берүү уюмунда ЖООну ишке ашыруу**

ЖООну ишке ашырууга 3 тарап түздөн-түз катышат: билим берүү уюмдары, иш берүүчүлөр жана окуучулардын өздөрү. Иш берүүчүлөр окутуунун күтүлүүчү натыйжаларын жана билим берүү программаларынын мазмунун аныктоого активдүү катышышат, алардын негизинде ЖОО программалары иштелип чыгат.

Кесиптик билим берүү уюмдарынын окуучуларын ЖООну уюштуруу жана ишке ашыруу төмөнкүлөр менен регламенттелет:

* Кыргыз Республикасынын “Билим берүү жөнүндө” мыйзамы;
* Кыргыз Республикасынын “Эркектер менен аялдар үчүн бирдей укуктар менен бирдей мүмкүнчүлүктөрдүн мамлекеттик кепилдиктери жөнүндө” мыйзамы;
* Квалификациялардын улуттук алкагы (Кыргыз Республикасындагы Квалификациялардын улуттук системасынын концепциясы);
* Кыргыз Республикасынын мамлекеттик билим берүү стандарттары;
* Кесиптик стандарттар жана квалификациялардын тармактык алкактары (бар болсо);
* Кыргыз Республикасынын кесиптик билим берүү системасында жумуш ордунда окутуу концепциясы;
* билим берүү программасы, эксперименталдык билим берүү программасы, ЖОО программасы, кесип/адистик боюнча жумушчу окуу планы, окуу процессинин жылдык календардык графиги, билим берүү процессин камсыз кылуу боюнча иш-чаралар планы, ички буйруктар;
* меморандумдар, билим берүү уюму менен ишкананын ортосундагы кызматташтык жөнүндө макулдашуулар жана ЖООну өткөрүү жөнүндө келишимдер.

ЖООну уюштуруу жана өткөрүү үчүн **билим берүү уюму** төмөнкүдөй функцияларды аткарат:

* иш берүүчүлөр менен меморандумдарды, макулдашууларды, келишимдерди түзөт;
* иш берүүчүлөр менен биргеликте ЖООнун мазмунун (мисалы, программа түрүндө), кесип/адистик боюнча жумушчу окуу планын, окуу процессинин жылдык календардык графигин, билим берүү процессин камсыздоо боюнча иш-чаралар планын иштеп чыгат жана бекитет;
* окуучулар (жана алардын мыйзамдуу өкүлдөрү) жана иш берүүчүлөр үчүн ЖОО жөнүндө ар кандай маалыматтык иш-чараларды өткөрөт;
* окуучулар үчүн ЖООдон өтүү жана иш берүүчүлөр жана насаатчылар үчүн ЖООну өткөрүү боюнча кылдат көрсөтмө берет;
* иш берүүчүлөр менен практика жана ЖООнун башка формаларын өткөрүү мөөнөттөрүн жана ишканага жиберилүүчү окуучулардын тизмелик курамын макулдашат;
* ЖООну уюштуруу, окуучуларды ишканага жиберүү, окуучулардын ар бир тобуна кураторлорду (өндүрүштүк окутуу мастерлерин же окутуучуларды) бекитүү жөнүндө буйруктарды чыгарат;
* окуучулардын билим берүү программаларына ылайык толук көлөмдө билим алуусу үчүн жоопкерчилик тартат;
* куратор (өндүрүштүк окутуу мастери же окутуучу) тарабынан ЖОО программасын, кызматтык нускамаларды (анын ичинде окуучунун күндөлүгүн жүргүзүүнү контролдоо, практикалык сабактар журналына жана өндүрүштүк практиканын күндөлүгүнө окуучунун жетишүүсү жөнүндө маалыматтарды системалуу түрдө киргизүү боюнча) аткарылышын камсыз кылат;
* ишкана менен биргеликте кесиптик стандарттарга ылайык кесип/адистик боюнча жалпы жана кесиптик компетенцияларды баалоо процедурасын уюштурат;
* ЖООдон өтүү процессин өркүндөтүү, ЖОО программасын жакшыртуу боюнча тиешелүү сунуштар менен өткөн окуу жылы үчүн ЖООну өткөрүү жөнүндө ишкана менен макулдашылган ар жылдык отчетту даярдайт;
* ЖООну жакшыртуу боюнча көрүлүп жаткан чаралар жөнүндө кызыкдар тараптарга маалымдайт.

ЖООну уюштуруу жана өткөрүү үчүн **иш берүүчү** төмөнкү функцияларды аткарат:

* билим берүү уюму менен меморандум, макулдашуу, келишим түзөт;
* билим берүү программасын жана ЖОО программасын иштеп чыгуу процессине катышат;
* билим берүү уюму менен ЖООну өткөрүү мөөнөтүн жана ишканага жиберилүүчү окуучулардын тизмелик курамын макулдашат;
* окуучуларды билим берүү уюму менен макулдашылган санда жана мөөнөттө окууга кабыл алат;
* окуучуларды Устав, Ички тартип эрежелери, санитардык, өрткө каршы жана башка жалпыга милдеттүү ченемдер жана ишканадагы өндүрүш шарттарындагы жүрүм-турум эрежелери менен тааныштырат;
* ЖОО программасынын ар бир багыты боюнча иштеги практикалык билимдерге жана ыкмаларга окутуу үчүн дээрлик квалификациялуу адистердин (жумушчулардын) ичинен окуучулардын ар бир тобуна насаатчыны бекитип берет;
* ишканада ЖОО программасынын ишке ашырылышын камсыздайт жана окутууга шарт түзөт;
* окуучулардын ишканада ЖООдон өтүүсү үчүн санитардык эрежелерге, эмгекти коргоо, жашоо-тиричилик коопсуздугу жана өрт коопсуздугунун талаптарына жооп берген коопсуз шарттарды камсыз кылат;
* насаатчы тарабынан ЖОО программасынын, кызматтык нускаманын аткарылышын камсыз кылат (анын ичинде окуучулардын өндүрүштүк процесске катышуусун уюштуруу, окуучулар менен инструктаж өткөрүү);
* билим берүү уюму менен биргеликте ЖООдон өтүү процессинде өздөштүрүлгөн окуучулардын кесиптик стандарттарга ылайык кесиби/адистиги боюнча жалпы жана кесиптик компетенцияларын баалоо жол-жобосуна катышат;
* ЖООну уюштурууда кесиптер боюнча гендердик стереотиптердин көрүнүшүн жокко чыгаруу менен эки жыныстагы окуучулар үчүн гендердик жагымдуу чөйрөнү түзүүнү камсыз кылат;
* мүмкүнчүлүккө жараша окуучулар жана ишкананын дээрлик квалификациялуу адистеринин (жумушчуларынын) ичинен насаатчылар үчүн материалдык колдоо көрсөтүү чараларын карайт;
* ЖООдон өтүү процессин өркүндөтүү боюнча релеванттык сунуштар менен билим берүү уюмунун өткөн окуу жылы үчүн ЖООну өткөрүү жөнүндө жылдык отчетун макулдашат.

Билим берүү уюмдарынын жана иш берүүчүлөрдүн билим берүү программаларын, анын ичинде ЖОО программаларын ишке ашыруу боюнча биргелешкен ишинин натыйжасы ээ болгон кесиби/адистиги боюнча эмгек функцияларын толук көлөмдө жана тийиштүү деңгээлде аткарууга даяр бүтүрүүчү болот.

ЖОО мезгилинде окуучулардын өндүрүштүк эмгегин аткаргандагы эмгегине акы төлөө Кыргыз Республикасынын мыйзамдарына ылайык жүргүзүлүүгө тийиш.

# **6. ЖОО программасы**

ЖООну ийгиликтүү уюштуруу үчүн билим берүү уюму компетенттүүлүк негизде билим берүү программасынын курамдык бөлүгү болуп саналган ЖОО программасына ээ болушу керек. ЖОО программасы окутуунун бардык мезгилинде окуучулардын практикалык даярдыгына жалпы көз карашты берүүгө багытталган. Практикалык даярдоо өзүнө практиканы, өндүрүштүк окутууну, жумуш орундарындагы лабораториялык жана практикалык сабактарды жана ЖООнун башка түрлөрүн камтыйт.

ЖОО программасы Кыргыз Республикасынын заманбап мамлекеттик билим берүү стандарттарынын негизинде жаткан компетенттүүлүк мамиленин негизги принциптерине жооп бериши керек: теория менен практиканын биримдиги, билим берүү процессинин негизиндеги дисциплиналар аралык, интеграцияланган мамиле, бүтүрүүчүгө иштин тандап алган чөйрөсүндө ийгиликтүү иштөөгө, эмгек рыногунда анын социалдык мобилдүүлүгүнө жана туруктуулугуна көмөктөшүүчү социалдык-инсандык жана кесиптик компетенцияларга ээ болууга мүмкүндүк бере турган кесиптик ишмердүүлүктө көндүмдөрдү жана билимдерди колдонууга басым жасоо.

ЖОО программаларын иштеп чыгуу үчүн база болуп мамлекеттик стандарттар, кесиптик стандарттар (бар болсо), билим берүү программалары, анын ичинде компетенциялардын матрицалары, окутуунун натыйжалары жана адистиктер/кесиптер боюнча окуу пландары эсептелет.

ЖОО программасын иштеп чыгуунун негизинде окутуунун натыйжалары жатат. Окутуунун натыйжаларынын негизинде аларга жетүү үчүн зарыл болгон ЖООнун конкреттүү формалары аныкталат.

ЖОО программасы төмөнкү бөлүмдөрдү камтыйт:

* киришүү бөлүгү: адистиктин шифрин көрсөтүү, адистиктин/кесиптин аталышы жана ЖОО программасынын ченемдик базасын аныктоо (мамлекеттик (кесиптик) стандарт, билим берүү программасы, окуу планы);
* билим берүү программасында жазылган максатка ылайык ЖООнун адистик/кесип боюнча максаты;
* ЖООдон өтүү тартиби;
* ЖОО формалары боюнча окуу жүктөмүнүн көлөмү жана адистиктин/кесиптин өзгөчөлүгүнө жараша аларды өтүү графиги;
* ЖОО программасын өздөштүрүүнүн натыйжалары;
* ЖООнун формасы катары практиканын түрлөрүнүн мазмуну, анын ичинде тематикалык мазмуну, окутуунун конкреттүү натыйжалары, керектүү иш чөйрөсүнүн сүрөттөлүшү;
* коопсуздук ченемдери жана эмгекти коргоо;
* формалар боюнча жумуш ордунда окутуунун натыйжаларын баалоо жана таануу эрежелери.

Аталган базалык бөлүмдөрдөн тышкары ЖОО программалары адистиктин/кесиптин, региондун өзгөчөлүгүнө жараша толукталышы мүмкүн; ошондой эле бул бөлүмдөрдөн тышкары, мисалы, ЖООнун формасы катары практикалар боюнча жол карталары киргизилиши мүмкүн. ЖОО программасына кошумча ар бир практика боюнча өзүнчө программалар болушу мүмкүн. Өндүрүштүк окутуу, лабораториялык жана практикалык сабактар жабдылган жумуш орундарында өткөрүлсө, ЖООнун бир бөлүгү болушу мүмкүн; алардын мазмуну дисциплиналар жана окуу модулдары боюнча окуу-методикалык документтерде кененирээк жазылат.

ЖОО программалары ар бир адистик/кесип боюнча иштелип чыгат, талкуудан өтөт жана билим берүү уюмунда кабыл алынган жол-жоболорго ылайык бекитилет.

# **7. Насаатчылык ЖООну өнүктүрүүнүн зарыл шарты катары**

**Насаатчы** – жогорку кесиптик жана адеп-ахлактык сапаттарга, практикалык билимге жана тажрыйбага ээ, кынтыксыз кадыр-баркка ээ болгон жана окуучулардын ЖООдон өтүүсүнүн толук мөөнөтүнө ишкананын жетекчисинин буйругу менен насаатчы катары билим берүү уюмунун окуучулардын ар бир тобуна (окуучуга) бекитилген дээрлик квалификациялуу адистердин (жумушчулардын) ичинен ишкананын кызматкери.

Насаатчылыктын максаты болуп кесиптик тажрыйба менен бөлүшүү, убакытты жана ишкананын ресурстарын оптималдуу пайдаланууну камсыз кылуу, окуучулардын кесип/адистик боюнча жогорку деңгээлдеги даярдыкка жетишүүсү үчүн дээрлик рационалдуу ыкмаларды жана иш ыкмаларын үйрөтүү саналат.

Насаатчы ЖООдон өтүү процессинде окуучулардын билиминин сапаты үчүн жооп берет, ушуга байланыштуу ал төмөнкүлөргө милдеттүү:

* педагогиканын, психологиянын негиздерин билүүгө,
* окуучуларды кесиптик окутуунун жана тарбиялоонун методдорун базалык деңгээлде билүүгө;
* өндүрүш технологиясын, өндүрүштүк жабдууларды жана анын техникалык иштешинин эрежелерин; жабдуулардын техникалык абалынын иш коопсуздугунун талаптарына шайкештигин көзөмөлдөө эрежелерин жана каражаттарын билүүгө;
* эмгекти коргоо жана өрт коопсуздугу боюнча ченемдик укуктук актыларды билүүгө.

Ошондуктан, насаатчылык функцияларын ишке ашыруу педагогиканын, психологиянын, кесиптик окутуунун жана тарбиялоонун методикасынын негиздерине насаатчыларды окутуу менен коштолот.

**Насаатчынын милдеттери:**

* окуучуларга өндүрүштүк иштин шарттарына кесиптик ыңгайлашууга жардам берүү;
* окуучулардын кесиптик билим деңгээлин жана кесиптик көндүмдөрүн жогорулатуу;
* ЖООну ишке ашырууда окуучуларды ишканада коштоо;
* окуучуларда тартипти, эмгекти сүйүүнү, тапшырылган иш үчүн жоопкерчилик сезимин калыптандыруу;
* окуучуларга ишкананын корпоративдик маданиятын үйрөтүү;
* окуучулардын окуу курсунун аягында ишкана менен узак мөөнөттүү эмгек мамилелерин түзүүгө болгон мотивациясын жогорулатуу.

**Насаатчынын милдеттенмелери:**

* окуучуларды ишкананын Уставы, Ички тартип эрежелери, санитардык, өрткө каршы жана башка жалпыга милдеттүү ченемдер жана ишканадагы өндүрүш шарттарындагы жүрүм-турум эрежелери менен тааныштыруу;
* окуучуларды билим берүү уюмунун белгиленген талаптарына (мисалы, ЖОО программасы), кесиби/адистиги боюнча жумушчу окуу планына, окуу процессинин жылдык календардык графигине ылайык окутуу;
* окуучулардын эмгегин сарамжалдуу уюштуруу, ЖОО процессинде ишкананын жабдууларын натыйжалуу пайдалануу;
* гендердик теңчиликтин принциптерин сактоо жана бардык окуучуларга окуу материалдарынын жана иш чөйрөсүнө бирдей жеткиликтүүлүктү камсыз кылуу;
* эки жыныстагы окуучулар үчүн гендердик жагымдуу чөйрөнү түзүү;
* билим берүү уюмунун өкүлүнө окуучуларды өндүрүштө адаптациялоо процесси, алардын тартиби жана жүрүм-туруму жөнүндө маалымат берүү.

Насаатчы төмөнкүлөргө **укуктуу**:

* өзүнүн түздөн-түз жетекчисинин макулдугу менен окуучуларды кошумча окутуу үчүн ишкананын башка кызматкерлерин тартууга;
* ЖООдон өтүү процессинде өздөштүрүлгөн окуучулардын мамлекеттик билим берүү жана/же кесиптик стандарттарга жана билим берүү уюмунун талаптарына ылайык кесиби/адистиги боюнча жалпы жана кесиптик компетенцияларын баалоо жол-жобосуна катышууга;
* насаатчы катары аткарган иши үчүн ишкананын моралдык жана материалдык колдоосуна ишенүүгө.

ЖООну өткөрүү үчүн насаатчыны материалдык жактан сыйлоонун өлчөмү жана тартиби ишкана тарабынан белгиленет.

# **8. Жумуш ордунда окутууну өнүктүрүүнүн негизги перспективалары**

Кыргыз Республикасында ЖООну киргизүү жана ийгиликтүү ишке ашыруу үчүн төмөнкү багыттар боюнча иштер жүргүзүлүшү керек:

1. **Билим берүү уюмдарынын ишканалар, компаниялар, уюмдар менен социалдык өнөктөштүгүн күчөтүү;**

ЖООну өнүктүрүү боюнча негизги өнөктөштөр болуп билим берүү уюму, окуучулар, ишканалар (уюмдар) жана мамлекет саналат. ЖООну өнүктүрүү боюнча социалдык өнөктөштүктү түзүү жана бекемдөө үчүн социалдык өнөктөштүктү өнүктүрүүгө багытталган улуттук же региондук программалар иштелип чыгышы керек (мисалы, социалдык өнөктөштөрдүн локалдуу кеңештерин түзүү), ошондой эле аларды ишке ашырууга зарыл болгон көлөмдө финансылык ресурстар бөлүнүшү/тартылышы керек.

Кесиптик билим берүү чөйрөсүндө социалдык өнөктөштүктү ишке ашыруунун негизги формасы ЖООну сапаттуу ишке ашыруу боюнча билим берүү уюмдарына, ишканаларга жана окуучуларга карата талаптарды камтыган үч тараптуу келишимдер болушу керек.

1. **Кесиптик билим берүү системасынын бүтүрүүчүлөрүнүн кесиптик көндүмдөрүнүн эмгек рыногунун талаптарына ылайык келишин камсыз кылуу;**

Билим берүү уюму эмгек рыногун системалуу түрдө изилдеп, иш берүүчүлөрдөн, социалдык өнөктөштөрдөн кайтарым байланыш алуу жана эмгек шарттарынын өзгөрүшүнө байланыштуу ЖОО программаларын адаптациялоосу зарыл.

Билим берүү уюмдарынын бүтүрүүчүлөрүнүн ишке орношуусун изилдөө ошондой эле кесиптик билим берүү системасынын бүтүрүүчүлөрүнүн кесиптик көндүмдөрүнүн эмгек рыногунун талаптарына ылайыктуулугун баалоо куралы болушу мүмкүн.

1. **Окутуучулардын, өндүрүштүк окутуу мастерлеринин жана насаатчылардын көндүмдөрүнүн ЖООнун талаптарына ылайык келишин камсыз кылуу;**

Окутуучулар, өндүрүштүк окутуу мастерлери жана өндүрүштөгү насаатчылар өзүнүн кесиптик ишмердүүлүгүнүн чөйрөсүндө гана эмес, ошондой эле педагогика, психология, кесиптик окутуу жана билим берүү методикасы боюнча квалификациясын системалуу түрдө жогорулатууга тийиш.

Билим берүү уюмдарынын педагогикалык кызматкерлеринин штатын өндүрүштүк адистердин эсебинен толуктоо билим берүү программаларынын, ЖОО программаларынын окутуучулардын, өндүрүштүк окутуу мастерлеринин жана насаатчылардын көндүмдөрүнүн эмгек рыногунун талаптарына ылайык келишин камсыз кылууга жагымдуу таасирин тийгизүүдө.

ЖОО программасында, үч тараптуу келишимде бекитилиши мүмкүн болгон өндүрүштүк окутуу мастерлеринин жана насаатчылардын билим деңгээлине, эмгек стажына, жумушчу квалификациясы боюнча разрядына жана педагогикалык көндүмдөрүнө талаптарды коюу зарыл.

1. **Билим берүү уюмдарынын материалдык-техникалык базасын жакшыртуу;**

ЖООну ишке ашыруу үчүн зарыл болгон жумушчу чөйрө түзүлүшү керек: заманбап жабдуулар, жумушчу жана контролдук-өлчөөчү аспаптар, керектүү чийки заттар, макеттер, көрсөтмө материалдар ж.б. Сезондук мүнөздөгү жана коопсуздук техникасы боюнча өзгөчө талаптары бар тармактардын адистерин даярдоо үчүн, мисалы, окуучулардын жаш курагына карата билим берүү уюмдарынын базасында да, ишканалардын базасында да заманбап жумуш орундары моделдениши керек.

Билим берүү уюмдарынын бири-биринин материалдык-техникалык базасын пайдалануу боюнча тармактык өз ара аракеттенүүсүнө жол берилет.

1. **ЖООнун натыйжаларын таануу.**

Биринчи кадам болуп иш берүүчүлөр жана билим берүү уюмдары тарабынан ЖООнун натыйжаларын биргелешип баалоо саналат. Мындай баалоонун тартиби ЖОО программаларында жазылууга тийиш. Узак мөөнөттүү мезгилдеги андан аркы кадам болуп өлкөдө кесиптик көндүмдөрдү көз карандысыз баалоо жана сертификациялоо борборлорун түзүү саналат. Бул алган билимдин сапатын, анын ичинде ЖООну, анын эмгек рыногунун заманбап реалдуулугуна ылайыктуулугун баалоого, мыкты ишке орношуу үчүн өзүнүн көндүмдөрүн тастыктоого мүмкүндүк берет.

# ***1-тиркеме. Жумуш ордунда окутуу концепциясын ишке ашыруунун жол картасы***

|  |  |  |  |  |
| --- | --- | --- | --- | --- |
| № | Иш-чаралардын аталышы | Аткаруучулар | Аткаруу мөөнөтү | Аяктоо формасы |
|  | Жумуш ордунда окутуу концепциясын бекитүү | ДИБ, КР БИМ | 2020 | БИМдин буйругу |
|  | Социалдык өнөктөштүктү чыңдоо механизмин иштеп чыгуу | Inno Change, ДИБ | 2021 | БИМдин буйругу |
|  | Адистерди толук көлөмдө даярдоого карата чыгымдардын бардык беренелерин эске алуу үчүн АТБнын ченемдик каржылоо чыгымдарынын беренелерине өзгөртүүлөрдү киргизүү боюнча сунуштарды даярдоо: эмгек акы, сарпталуучу материалдарга карата чыгымдар, окуучуларга мониторинг жүргүзүүгө чыгымдар ж.б. | Социум Консалт, FCG, АТБ, пилоттук КЛ, ДИБ, КР БИМ | 2021 |  |
|  | ЖООнун усулдук жана ченемдик укуктук базасын иштеп чыгуу | FCG, АТБ, пилоттук КЛ, ДИБ, КР БИМ | 2022 | БИМдин буйругу |
|  | Окутуучуларды, өндүрүштүк окутуу мастерлерин жана насаатчыларды ЖООнун талаптарына ылайык кесиптик өнүктүрүү программаларын жеткире иштеп чыгуу | FCG, АТБ, ДИБ, КР БИМ, БУ | 2022 | БИМдин буйругу |
|  | ЖООнун окутуу жана өндүрүштүк чөйрөсүнүн кесиптик стандарттарга ылайык келүүсүн камсыздоо | ДИБ, АТБ, КР БИМ | 2022 |  |
|  | Көз карандысыз сертификациялоо борборлорун түзүүгө жана өнүктүрүүгө көмөк көрсөтүү  (ЖООнун натыйжаларын таануу) | ДИБ, КР БИМ | 2023 |  |
|  | Насаатчылык институтун түзүү жана өнүктүрүүгө көмөк көрсөтүү | ДИБ, КР БИМ | 2023 |  |
|  | Кыргыз Республикасындагы билим берүү ишмердүүлүгүн лицензиялоонун тартиби жөнүндө Убактылуу жобого өжана башка тиешелүү ченемдик укуктук актыларга өзөртүүлөрдү киргизүүгө көмөк көрсөтүү | FCG, ДИБ, КР БИМ | 2023 |  |

# ***2-тиркеме. Пилоттук колледждерде ишке ашырылып жаткан ЖООнун формалары***

2022-2023-окуу жылынан баштап өлкөнүн пилоттук колледждеринде билим берүү процессине ЖООну киргизүү пилоттолууда. Бардык пилоттук колледждерде эксперименталдык билим берүү программаларынын, компетенциялардын матрицаларынын, окутуунун натыйжаларынын матрицаларынын негизинде ЖОО программалары иштелип чыккан жана бекитилген. Өз кезегинде артыкчылыктуу адистиктер боюнча билим берүү программалары кесиптик стандарттардын негизинде иштелип чыккан, аларды иштеп чыгуу үчүн техникалык жумушчу топтор түзүлгөн, алардын 70%дан ашыгы региондук иш берүүчүлөрдөн турат.

Колледждер боюнча ЖООнун ишке ашырылуучу формалары адистиктердин өзгөчөлүгүнө, анын ичинде мезгилдүүлүгүнө байланыштуу айырмаланышы мүмкүн. Бардык колледждер окуу процессине ЖОО мамилелерин киргизүү башталгандан бери окутуунун практикалык түзүүчүсүнүн жогорулагандыгын белгилешүүдө. Ошондой эле айрым колледждер иш берүүчүлөрдү саат сайын атайын дисциплиналарды окутуу жана ЖООну ишке ашыруу (жумуш орундарында дисциплиналар боюнча көчмө практикалык сабактарды өткөрүү, практикага жетекчилик кылуу) үчүн айкалыштырууга активдүү чакыра башташты.

*1-таблица.* *Пилоттук колледждерде ишке ашырылып жаткан ЖООнун формалары*

|  |  |
| --- | --- |
| **Колледждин аталышы** | **ЖООнун ишке ашырылып жаткан формалары** |
| Токмок ш. Агроөнөр жай колледжи | жумуш ордуна экскурсиялар, жумуш ордунда (ЖО) мастер-класстар, ЖОго атайын дисциплиналар боюнча көчмө практикалык сабактар, ОӨКдө, жабдылган лабораторияларда, окуу полигондорунда, устаканаларда окутуу, окуу-таанышуу, өндүрүштүк практика жана анын түрлөрү (технологиялык ж.б.), диплом алдындагы практика |
| Бишкек архитектура жана курулуш менеджменти колледжи | жумуш ордуна экскурсиялар, ЖОдо мастер-класстар, ЖОго атайын дисциплиналар боюнча көчмө практикалык сабактар, ОӨКдө, жабдылган лабораторияларда, окуу полигондорунда, устаканаларда окутуу, окуу-таанышуу, өндүрүштүк практика жана анын түрлөрү (технологиялык ж.б.), диплом алдындагы практика |
| Нарын ш. Агроэкономикалык колледж | жумуш ордуна экскурсиялар, ЖОдо мастер-класстар, ЖОго атайын дисциплиналар боюнча көчмө практикалык сабактар, ОӨКдө, жабдылган лабораторияларда, окуу полигондорунда, устаканаларда окутуу, окуу-таанышуу, өндүрүштүк практика жана анын түрлөрү (технологиялык ж.б.), диплом алдындагы практика |
| Балыкчы ш. Ысык-Көл индустриалдык-педагогикалык колледжи | жумуш ордуна экскурсиялар, ЖОдо мастер-класстар, ЖОго атайын дисциплиналар боюнча көчмө практикалык сабактар, ОӨКдө, жабдылган лабораторияларда, окуу полигондорунда, устаканаларда окутуу, окуу-таанышуу, өндүрүштүк практика жана анын түрлөрү (технологиялык ж.б.), диплом алдындагы практика, ишканаларда адистик боюнча стажировка, мындан тышкары студенттер колледжде да, иш берүүчүлөрдө да, мисалы мектептерде да өз волонтердук иш менен алектенишет |
| Кара-Балта техника-экономикалык колледжи | жумуш ордуна экскурсиялар, ЖОдо мастер-класстар, ЖОго атайын дисциплиналар боюнча көчмө практикалык сабактар, ОӨКдө, жабдылган лабораторияларда, окуу полигондорунда, устаканаларда окутуу, окуу-таанышуу, өндүрүштүк практика жана анын түрлөрү (технологиялык ж.б.), диплом алдындагы практика |
| ЖАМУнун Жалал-Абад колледжи | жумуш ордуна экскурсиялар, ЖОго атайын дисциплиналар боюнча көчмө практикалык сабактар, ОӨКдө, жабдылган лабораторияларда, окуу полигондорунда, устаканаларда окутуу, окуу-таанышуу, өндүрүштүк практика жана анын түрлөрү (технологиялык ж.б.), диплом алдындагы практика |
| Т.Кулатов атындагы Кызыл-Кыя тоо-техникалык инновациялар жана экономика колледжи | жумуш ордуна экскурсиялар, ЖОдо мастер-класстар, ЖОго атайын дисциплиналар боюнча көчмө практикалык сабактар, ОӨКдө, жабдылган лабораторияларда, окуу полигондорунда, устаканаларда окутуу, окуу-таанышуу, өндүрүштүк практика жана анын түрлөрү (технологиялык ж.б.), диплом алдындагы практика, мындан тышкары студенттер иш берүүчүлөр менен биргеликте адистик боюнча окуу долбоорлорун активдүү ишке ашырышат, кесиптик көргөзмөлөргө катышышат. |
| ОшМУнун Индустриалдык-педагогикалык колледжи | жумуш ордуна экскурсиялар, ЖОдо мастер-класстар, ЖОго атайын дисциплиналар боюнча көчмө практикалык сабактар, ОӨКдө, жабдылган лабораторияларда, окуу полигондорунда, устаканаларда окутуу, окуу-таанышуу, өндүрүштүк практика жана анын түрлөрү (технологиялык ж.б.), диплом алдындагы практика, мындан тышкары студенттер иш берүүчүлөр менен биргеликте адистик боюнча окуу долбоорлорун активдүү ишке ашырышат, кесиптик көргөзмөлөргө, конкурстарга, студенттердин буюмдарынын жарманкелерине, тегерек столдорго катышышат. |

1. 2018-2040-жылдары Кыргыз Республикасын өнүктүрүүнүн улуттук стратегиясы. Жеткиликтүүлүк режими: <https://www.gov.kg/storage/2020/01/files/program/8/natsionalnaya_strategiya_razvitiya_kyrgyzskoy_respubliki_na_2018_2040_gody.pdf> [↑](#footnote-ref-1)
2. БУУнун Туруктуу өнүгүү максаттары. Жеткиликтүүлүк режими: <https://www.un.org/sustainabledevelopment/ru/sustainable-development-goals/> [↑](#footnote-ref-2)
3. Кыргыз Республикасында Дуалдык окутуу жөнүндө жобонун долбоорунан (GIZ) [↑](#footnote-ref-3)
4. Кыргыз Республикасынын кесиптик орто билим берүү уюмдарынын студенттеринин өндүрүштүк (кесиптик) практикасы жөнүндө жобо, Кыргыз Республикасынын Өкмөтүнүн 2012-жылдын 4-июлундагы № 470 токтому [↑](#footnote-ref-4)